"Centrul de Transfer Tehnologic în Industry 4.0 și Smart Destinations", constituit în cadrul Universității "Ștefan cel Mare" din Suceava (USV), a fost acreditat în cursul acestei săptămâni în urma Ordinului nr. 20556 / 26 martie 2024, emis de către ministrul Cercetării, Inovării și Digitalizării, Bogdan Gruia Ivan.
Centrul de Transfer Tehnologic în Industry 4.0 și Smart Destinations (USV CTTISD) a fost dezvoltat ca entitate de transfer tehnologic în cadrul Parcului Științific și Tehnologic East European Border de la Siret. Acesta a beneficiat de finanțare prin Programul Operațional Regional 2014-2020, printr-un parteneriat care a reunit actori reprezentativi din mediul public, privat și academic de la nivelul regiunii: UAT Orașul Siret, UAT Județul Suceava, SC Industrial Park East European Border Siret SR și Universitatea "Ștefan cel Mare" din Suceava în calitate de coordonator ştiinţific al parcului. Inițiativa este sprijinită de parteneri din mediul de afaceri, din mediul academic și de ONG-uri precum: Camera de Comerț Româno-Germană AHK, Camera de Comerț și Industrie a Județului Suceava, Universitatea "Yuri Fedkovici" din Cernăuți (Ucraina), Colegiul Tehnic "Lațcu Vodă" Siret, companiile Bosh Rexroth și Siemens Industry Software.
De această dată, Centrul USV a obținut acreditarea ca entitate de transfer tehnologic pentru o perioadă de 5 ani, pentru următoarele domenii de specializare inteligentă: Economie digitală și tehnologii spațiale, Fabricație avansată și Materiale funcționale avansate.
Trebuie reamintit faptul că Parcul Științific și Tehnologic de la Siret dispune de un centru de inovație și training în domeniul Industry 4.0 cu echipamente Bosh Rexroth, un FABLAB, un HUB IT Open Source și spații pentru birouri. În cadrul Centrului USV și al Parcului Științific și Tehnologic vor fi dezvoltate activități variate, cum ar fi: cercetare și inovare în domeniile acreditate, prototipare și manufacturarea seriei zero a produsului, producție în serie mică, consultanță în conversia echipamentelor din Industry 3.0 în Industry 4.0, consultanță pentru soluții inteligente în domeniul dezvoltării urbane și turismului, consultanță în domeniul proprietății intelectuale, instruire practică pentru studenți și liceeni, instruire pentru personalul companiilor de profil, dezvoltare și testare de noi produse/procese prin robotică și automatizare, dezvoltare și testare de soluții pentru trasabilitatea produselor și lanțul de producție și dezvoltare și testare de aplicații software.